Komatipoort-gemeenskap red mense uit brandende gebouTwee voertuie wat voor die gebou in Komatipoort gestaan het, het ook aan die brand geslaan. Foto: Securicon Lowveld. Boere en inwoners van Komatipoort in Mpumalanga het Donderdag mense wat in ŉ brandende gebou in die dorp vasgekeer was gered, en gehelp om die brand te blus. Gerhard Coetzer, eienaar van Securicon Lowveld, het Donderdag aan Maroela Media gesê veiligheidswagte was omstreeks 06:00 op die toneel waar die gebou op die hoek van Lawrence- en Louwstraat in ligte laaie gestaan het. “Die gebou is sowat 15 jaar oud en word deur Chinese besit,” het Coetzer gesê. “Daar is ŉ kroeg wat 24 uur oop is en ander Chinese winkeltjies in die gebou.” Dit wil voorkom of die brand omstreeks 05:40 in die kroeg ontstaan en vinnig na die res van die gebou versprei het. Twee voertuie wat naby aan die gebou geparkeer was, het ook aan die brand geslaan. “Van die Chinese het soos oudergewoonte in die agterkant van die winkels geslaap en is vinnig deur omstanders uit die brandende gebou gered,” het hy gesê. Boere met waterkarre en inwoners van die dorp het in hul massas na die toneel opgeruk om te help om die brand onder beheer te kry. Die brand het nie na ander geboue versprei nie. Die brandweer het later by die toneel opgedaag en die brand is onder beheer gebring. “Gerugte dat die brand met xenofobie verband hou, is onwaar,” het Coetzer verduidelik. “Die Chinese doen al nagenoeg 12 jaar lank daar besigheid en daar het nog nooit so iets plaasgevind nie.” Na wat vasgestel kan word, het slegs een persoon, ŉ Chinees, geringe brandwonde aan sy arms opgedoen. Konst. Mashiane, woordvoerder van die Komatipoort-polisiestasie, was nie vir kommentaar beskikbaar nie.